Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Џ. С., новинар на . Скопје поднесена против Владата на Република Северна Македонија - Кабинетот на Заменик претседателот на Владата задолжен за политики за добро владеење, по предметот Барање за пристап до информации од јавен карактер, на 29.07.2025 година го донесе следното

**Р Е Ш Е Н И Е**

1. Жалбата изјавена од Џ. С., новинар на . од Скопје поднесена против Владата на Република Северна Македонија - Кабинетот на Заменик претседателот на Владата задолжен за политики за добро владеење, заведена во Агенцијата под бр.08-283 на 14.07.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.55-6926/2 од 17.07.2025 година **СЕ ПОТВРДУВА.**

**О Б Р А З Л О Ж Е Н И Е**

Џ. С., новинар на . од Скопје, како што е наведено во Жалбата, на 14.05.2025 година поднел Барање за пристап до информации од јавен карактер до Кабинетот на Заменик претседателот на Владата задолжен за политики за добро владеење, со кое побарал увид или електронски запис да му се достави по е-маил следната информација:

 „Решение за креирање на работната група ангажирани за изготвувањето на законското решение за правична застапеност.

* План на работа и динамика на средбите на работната група ангажирани за изготвувањето на законското решение за правична застапеност.
* Пишан документ (емаил, смс) од првичната комуникација со експертите на работната група, кога ги известивте дека се номинирани да се ангажираат за изготвувањето на законското решение за правична застапеност.
* Потврда дали експертите примаат паричен надоместок?
* Извештај од средбите на работната група ангажирани за изготвувањето на законското решение за правична застапеност.
* Записник од средбите на работната група ангажирани за изготвувањето на законското решение за правична застапеност.“

Имателот на информации како што се наведува во Жалбата, постапувајќи по ова Барање на Барателот преку е-маил му доставил Допис во кое е наведено: „...Ви благодариме за Вашето Барање, Заменик претседателот бара од Вас Барањето да го доставите и на албански јазик...“.

Незадоволен од наведеното Известување, Барателот на информации во законски предвидениот рок поднесе Жалба, заведена во архивата на Агенцијата под бр.08-283 на 13.06.2025 година. Во Жалбата е наведено: „.. Кабинетот на Заменик на Претседателот на Владата задолжен за политики за добро владеење на наше барање за информации од јавен карактер има одговорено на 20-тиот ден барајќи од нас барањето да го пратиме пак и на албански јазик. Овој одговор го сметаме како алиби...“.

Агенцијата со допис бр.08-283 од 13.06.2025 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

 Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-283 од 27.06.2025 година со кое **ЈА УВАЖИ и му наложи на Имателот на информации да постапи по Барањето** на Барателот согласно одредбите од Законот за слободен пристап до информации од јавен карактер,со укажувања и насоки за натамошно постапување.

Имателот на информации не достави Известување до Агенцијата во врска со постапувањето по Решението на Агенцијата.

Барателот на информации на 14.07.2025 година до Агенцијата поднесе повторно Жалба поради неспроведување на Решението на Агенцијата, заведена во Агенцијата со бр.08-283.

Агенцијата со допис бр.08-283 од 14.07.2025 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 23.07.2025 година по електронски пат до Агенцијата достави Решение бр.55-6926/2 од 17.07.2025 година со кое Барањето на Барателот се уважува. Во Решението е наведено: „Нема формално решение за формирање на групата за изработка на текст на Законот за соодветна и правична застапеност...Нема план за работа, динамиката на работа е определена од страна на политичките партии од владината коалиција...Комуникацијата со експертите се одвивала преку партиите од владината коалиција..Експертите не примале финансиски надоместок, работеле pro bono...Нема извештај од средбите, состаноците на работната група.“

Имателот на информации на 23.07.2025 година до Агенцијата достави Известување бр.55-6926/3 од 17.07.2025 година, заведено во Агенцијата под бр.08-283. Во Известувањето меѓудругото е наведено дека: „Генерален секретаријат на Владата, на електроските адреси на подносителот, достави известување со број 55-4394/3 од 13.4.2025 година (копија од е-пошта и известување во прилог) дека не располага со податоците и документите, наведени во барањето, (согласно проверките на службите кои работат со материјалите на седниците) односно истата не ја создал и не располага, согласно член 3 став 1 алинеа 2 од Законот за слободен пристап до информации од јавен карактер. Имајќи го предвид наведеното, Генералниот секретаријат со известување бр. 55-4394/2 од 13.4.2025 година (копија во прилог) согласно член 18 став (1) од наведениот закон, барањето го достави на надлежност до Министерството за јавна администрација, како можен имател на информациите.“. Во прилог го достави дописот „Известување за проследување на надлежност на барање за слободен пристап“ бр.55-4394/3 од 13.05.2025 година насловен до Барателот на информации, со кој го известува Барателот дека е постапено согласно член 18 од Законот за слободен пристап до информации од јавен карактер, и дописот „Известување и проследување на надлежност на барање за пристап“ бр.55-4394/2 од 13.05.2025 година.

Барателот на информации до Агенцијата на 24.07.2025 година достави е-маил со кој ја известува Агенцијата дека „Во решението со кое сме запознаени не се информациите што сме ги барале. Од наведените шест прашања на пет од нив имателот на информациите одговорил со негација.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована** и **Решението на Имателот на информации го потврди,** поради следното:

По разгледувањето на Барањето, Жалбата, Решението и Известувањето на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што со Решение му доставил на Барателот соодветен одговор на бараните информации, додека со Известување ја извести Агенцијата и Барателот дека согласно член 18 од истиот Закон го препратил Барањето на Барателот до Министерството за јавна администрација, како можен имател на информации кој ја создал и располага со бараната информација.

Согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“.

Во конкретниот случај, Имателот на информации при постапување по Барањето на Барателот со Решение бр.55-6926/2 од 17.07.2025 година утврдил дека не ја создал ниту располага со бараната информација, а исто така ја известува Агенцијата дека веќе за истото Барање е постапено согласно член 18 став 1 од Законот за слободен пристап до информации од јавен карактер, со тоа што го препратил Барањето до Министерството за јавна администрација.

Согласно член 18 став 1 од Законот за слободен пристап до информации од јавен карактер, во кој е наведено дека: „ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**